Ovo nije završena bitka. Nadamo se da će mu sud oduzeti pse. Takvu odluku iščekujemo, kaže Zvonimir Filipović iz no-kill skloništa za životinje Animalis Centrum, gdje su psi u međuvremenu bili zbrinuti

MUĆ Javnost je krajem prošle godine zgrozila video snimka u kojoj lovac iz Muća divljački mlati i zlostavlja svoje pse. Veterinarska inspekcija tad mu je oduzela pse, no sad su mu je isti inspektor vratio pse.

– Nažalost, tako je. Psi su vraćeni, potvrdio je za Dalmatinski portal Zvonimir Filipović iz no-kill skloništa za životinje Animalis Centrum i Zaklade za zaštitu životinja Split.

Njihov je stav, dodaje od početka bio isti: “To je zlostavljač kojem su psi trebali biti oduzeti”.

– Treba mu biti zabranjeno držanje pasa. Mislimo da je to apsolutni minimum. No, mi ne donosimo odluke. Mi brinemo o napuštenim psima. Psi su došli u sklonište odlukom veterinarskog inspektora, i to ne zbog zlostavljanja, već zato što nisu bili cijepljeni i čipirani. To je bio razlog zbog kojeg su mu psi oduzeti. I zbog medijskog pritiska, naravno.

Mislim da mu ih ne bi oduzeli da se javnost nije toliko senzibilizirala vidjevši snimke okrutnog mučenja. Pse nismo smjeli udomljavati, premda je za njima vladao veliki interes. Liječili smo ih, pregledali, dobili su cjepiva, čip, na jednom je ustanovljena lišmanija, kaže Filipović.